Påtalemyndigheten: Her ble Sigrid (16) drept
Etter at den drapstiltalte 38-åringen ble pågrepet 3. september i fjor, tok politiets teknikere seg inn i den slitne låvebygningen på Bryn i Oslo. Stedet, også kjent som Pallesentralen, ligger bare snaue tre kilometer unna Østensjø Kanvas barnehage - stedet hvor 16-åringen skal ha blitt bortført fra. Inne i låven sto campingvognen som den drapstiltalte 38-åringen fra Ålesund bodde i mens han oppholdt seg i Oslo. Her mener påtalemyndigheten at sunnmøringen drepte 16-åringen. - Sigrid ble utsatt for gjentatt stump vold mot hodet, sa statsadvokat Nina Prebe i sitt innledningsforedrag i retten.Teknikerne har funnet blod som stammer fra Sigrid i campingvognen. - Kriminaltekniske undersøkelser har vist at Sigrid har vært i campingvognen, og at hun etter vår mening er blitt utsatt for vold i denne campingvognen. Hennes blod er funnet i campingvognen og i låven, sa Prebe. Tiltalte beskriver campingvognen i låven som «hulen min» i en tekstmelding til en venn. - Jeg hadde ikke noen fast betegnelse på stedet, jeg kalte stedet litt forskjellig ting overfor forskjellige folk, sier 38-åringen.Hvor lenge påtalemyndigheten mener Sigrid ble holdt i live inne i campingvognen har så langt ikke vært et tema i rettssaken. Etter at 16-åringen var død, ble liket dynket i salmiakk og pakket inn i blant annet plast og sengetøy. Deretter ble det fraket til Kolbotn, hvor det ble dumpet i skogholtet nedenfor verkstedet. - Hun ble obdusert neste dag. De kriminaltekniske undersøkelsene har vært vanskelige, siden det hadde gått lang tid før hun ble funnet. Det har derfor ikke lykkes å konkludere med dødsårsak, sa Prebe. Rettsmedisinerne mener de fleste av skadene på Sigrids kropp ble påført etter døden.Statsadvokaten spør 38-åringen om hva han gjorde i tiden mellom 1. august og 4. august, dagen før Sigrid ble borte. Han husker ikke. - Hvis det er den perioden jeg hadde skrudd av telefonen, så var jeg et sted jeg aldri vil opplyse om hvor jeg har vært. Selv ikke i denne saken. Jeg har mine grunner til å gjøre det jeg gjør, sier 38-åringen. - Hvorfor vil du ikke si noe om det? - Jeg har mine grunner, sier 38-åringen med en lett latter. - Med alt jeg har vært gjennom, vil jeg ikke si det. Jeg har et sted der jeg har låst noe inne, som jeg ikke vil si noe om, svarer 38-åringen. Politiet har siden 38-åringen ble pågrepet, sagt at de mener han kan ha en minnebrikke og annet utstyr skjult på et sted de ikke har funnet ennå. Han nekter å svare - selv om statsadvokatene minner ham på at han er tiltalt for drap. Ikke lenge etter denne forklaringen forlot Sigrids mor rettssalen. 16-åringens far ble sittende igjen sammen med bistandsadvokat Harald Stabell.
Påtalemyndigheten mener Sigrid Giskegjerde Schjetne (16) ble drept med gjentatt stump vold mot hodet. Åstedet skal være campingvognen som sto i låven på Bryn.